Baggrund

Kommissionen har vedtaget sin anden rapport om skærpet overvågning af Grækenland den 27. februar 2019. Skærpet overvågning sikrer sammen med Grækenlands integration i det europæiske semester en omfattende ramme for overvågning af den økonomiske udvikling og videreførelsen af de politikker, der er nødvendige for en holdbar økonomisk genopretning. Skærpet overvågning giver også Kommissionen en ramme for at vurdere Grækenlands tilsagn til Eurogruppen den 22. juni 2018 om at fortsætte og færdiggøre de reformer, der blev vedtaget som led i støtteprogrammet inden for rammerne af den europæiske stabilitetsmekanisme, og sikre, at målene for de reformer, der blev vedtaget som led i dette program og dets forgængere, forfølges, jf. artikel 3, stk. 1, i forordning (EU) nr. 472/2013. Dette omfatter gennemførelsen af de specifikke reformtilsagn, der er knyttet til Eurogruppens erklæring af 22. juni 2018 på områderne i) budgetpolitik samt finans-/strukturpolitik, ii) socialforsorg, iii) finansiel stabilitet, iv) arbejds- og produktmarkeder, v) privatisering og vi) offentlig forvaltning.

I rapporten om skærpet overvågning af 27. februar 2019 konkluderes det, at Grækenland har gjort betydelige fremskridt med at afslutte gennemførelsen af de specifikke reformtilsagn, som skulle efterkommes inden udgangen af 2018. Mere specifikt blev det konkluderet, at følgende specifikke tilsagn med frist til udgangen af 2018 kunne anses for at være efterkommet: i) vedtagelsen af et budget for 2019, som sikrer, at målet for det primære overskud på 3,5 % af BNP nås, ii) ikke-akkumulering af nettorestancer, selv om det er nødvendigt fortsat at gøre en ekstra indsats for at afvikle efterslæbet og undgå, at der opstår nye restancer, iii) åbningen af den kritiske masse af centre for primær sundhedspleje (TOMY), iv) afslutningen af vigtige foranstaltninger for at sikre centraliserede offentlige indkøb på sundhedsområdet, v) lempelsen af kontrollen med kapitalbevægelser i overensstemmelse med den aftalte køreplan, vi) fastsættelsen og vedtagelsen af en afhændelsesstrategi for den græske finansielle stabilitetsfond (HFSF); det overvejes stadig eventuelt at involvere myndighederne i den afsluttende fase af afhændelsen, vii) vedtagelsen af lovgivning vedrørende investeringstilladelser, viii) ændringen af mindstelønnen, formelt i overensstemmelse med den lovbestemte procedure, selv om omfanget af forhøjelsen øger risikoen for beskæftigelsen og konkurrenceevnen, ix) afslutningen af fase I i e-retsplejeprojektet, x) gennemførelsen af den strategiske plan for HCAP (Hellenic Corporation of Assets and Participations), xi) omstruktureringen af ejendomsdatterselskabet ETAD og iværksættelsen af gennemførelsen af koordineringsmekanismen for statsejede virksomheder, der falder ind under HCAP, i lyset af forsinkelserne i overførslen af det olympiske center (OAKA), xii) ajourføringen af privatiseringsagenturets (TAIPED's) plan for udvikling af aktiver, færdiggørelsen af vigtige privatiseringstilbud, herunder gastransmissionsnettet (DESFA) og forlængelsen af koncessionsaftalen for Athens internationale lufthavn samt afslutningen af vigtige foranstaltninger i tilknytning til Hellinikon-projektet og xiii) myndighederne er enedes med Kommissionen om retningslinjerne for gennemførelsen af en uafhængig vurdering af proceduren for udnævnelse af administrationssekretærerne og generaldirektørerne inden midten af 2019 og har vedtaget vigtig lovgivning for at forbedre rekrutteringsplanlægningen i den offentlige sektor og sammenkæde den flerårige ansættelsesplan med den mellemfristede budgetstrategi.

I rapporten om skærpet overvågning af 27. februar 2019 konkluderes det imidlertid også, at en række specifikke reformtilsagn med frist inden udgangen af 2018 endnu var uafklarede og skulle efterkommes. De uafklarede spørgsmål på det pågældende tidspunkt vedrørte foranstaltninger inden for forvaltningen af indtægter, finansiel stabilitet, energi, privatisering og offentlig forvaltning. Hvad angår visse tilsagn skulle de tekniske foranstaltninger færdiggøres (omstrukturering af gasselskabet DEPA, Egnatia-motorvejen, udnævnelserne i HFSF), mens der i forbindelse med andre stadig pågik væsentlige drøftelser (forvaltningen af indtægter og offentlig forvaltning, afhændelsen af brunkulsværker, den finansielle sektor, herunder beskyttelsen af den primære bolig).

Det blev i rapporten om skærpet overvågning af 27. februar 2019 også understreget, at udviklingen på nogle områder giver anledning til bekymring med hensyn til retningen for og gennemførelsen af reformer på mellemlang sigt. Disse bekymringer fortjener myndighedernes fulde opmærksomhed og vedrører a) ambitionsniveauet i forbindelse med håndteringen af de resterende strukturelle finanspolitiske udfordringer og undgåelse af nye finanspolitiske risici som følge af retsafgørelser, ansættelser i den offentlige sektor og mulige ændringer af afdragsordningerne for skatte- og socialsikringsgæld; b) tempoet, hvormed der træffes foranstaltninger, der er nødvendige for at genoprette banksektorens styrke og modstandsdygtighed, navnlig for så vidt angår kvaliteten af aktiverne, og prioriteringen af foranstaltningerne; og c) tilsagnet om at bevare lønkonkurrenceevnen på mellemlang sigt og skabe et klima, der reelt er gunstigt for erhvervslivet og investeringerne.

I denne opdatering vurderes udviklingen siden vedtagelsen af rapporten om skærpet overvågning den 27. februar 2019 med hensyn til gennemførelsen af de specifikke reformtilsagn, som skulle efterkommes inden udgangen af 2018. Grækenland har navnlig i) vedtaget primær og afledt lovgivning for at styrke den uafhængige myndighed med ansvar for offentlige indtægter (IAPR), ii) foretaget relevante opdateringer af foranstaltninger til støtte for afvikling af misligholdte lån (NPL) og stabilitet i banksektoren (netauktioner, statsgarantier, handlingsplan for insolvente husstande), iii) vedtaget primær lovgivning og givet tilsagn om snart at vedtage afledt lovgivning om en ny ordning for beskyttelse af den primære bolig, iv) truffet de nødvendige foranstaltninger til at besætte de ledige stillinger i HFSF, v) relanceret udbuddet vedrørende afhændelsen af det statslige elektricitetsselskabs brunkulsbaserede produktionskapacitet, vi) vedtaget lovgivningen vedrørende omstruktureringen af DEPA, vii) truffet foranstaltninger til at fjerne hindringer for Egnatia-transaktionen og viii) vedtaget en række foranstaltninger for at fremme reformen af den offentlige forvaltning.

Grækenland har taget de nødvendige skridt til at efterkomme alle specifikke reformtilsagn med frist inden udgangen af 2018.

Den 22. juni 2018 nåede Eurogruppen til enighed om, at pakken af gældslettelsestiltag for Grækenland bør omfatte incitamenter til at sikre en stærk og kontinuerlig gennemførelse af de reformforanstaltninger, der er aftalt i programmet. Med henblik herpå vil visse politikafhængige gældsrelaterede foranstaltninger blive stillet til rådighed for Grækenland hvert halve år frem til midten af 2022, forudsat at landet efterkommer sine tilsagn om at videreføre og færdiggøre sine reformer, og at rapporterne som led i den skærpede overvågning er positive. Disse gældsrelaterede foranstaltninger omfatter: i) tilbagebetaling af indkomstækvivalente beløb, der stammer fra centralbankernes beholdninger af græske statsobligationer inden for rammerne af programmet for værdipapirmarkeder og aftalen om finansielle nettoaktiver og ii) en nedbringelse til nul af forøgelsen af rentemarginalen for visse låneafdrag, der ydes via den europæiske finansielle stabilitetsfacilitet. Indholdet af rapporten om skærpet overvågning af 27. februar 2019 og denne efterfølgende opdatering kan eventuelt bruges af Eurogruppen til at nå til enighed om frigivelsen af en første tranche af politikafhængige gældsrelaterede foranstaltninger.

En opdatering vedrørende udviklingen med hensyn til gennemførelsen af specifikke reformtilsagn

Forvaltning af de offentlige indtægter

Selv om det specifikke tilsagn med frist til udgangen af 2018 om at nå op på 12 000 fastansatte hos den uafhængige myndighed med ansvar for offentlige indtægter (IAPR) endnu ikke er efterkommet (ved udgangen af 2018 var tallet 11 487), har myndighederne nu vedtaget et fuldstændigt sæt yderligere foranstaltninger. Disse vil støtte efterkommelsen af tilsagnet vedrørende antallet af ansatte, styrke den bredere reform af inddrivelsen af offentlige indtægter og forbedre IAPR's overordnede operationelle kapacitet og effektivitet på en række områder. På tidspunktet for vedtagelsen af rapporten om skærpet overvågning den 27. februar 2019 havde myndighederne allerede truffet en række af disse foranstaltninger (vedtagelse af reformhandlingsplanen ("planen") for perioden 2019-2021 og en aftale med generalsekretariatet for informationstjenester om en årlig IT-finansieringsramme). Siden vedtagelsen af rapporten om skærpet overvågning den 27. februar 2019 har myndighederne færdiggjort de resterende aftalte supplerende foranstaltninger for at styrke IAPR:

·Det anses for vigtigt at træffe foranstaltninger vedrørende indplacering, aflønning og resultatvurdering specifikt for IAPR for at øge IAPR's muligheder for at tiltrække højt kvalificerede medarbejdere og gøre det muligt for dem at udvikle sig og gøre fremskridt. I begyndelsen af marts 2019 blev der vedtaget en lovgivningsmæssig ændring af loven om IAPR. En sådan ændring vil derefter gøre det muligt at vedtage afledt lovgivning for at indføre en ny indplaceringsordning, der er direkte knyttet til jobbeskrivelserne. Denne reform er nært knyttet til reformen af den offentlige forvaltning, navnlig udnævnelsen af højtstående ledere i den offentlige sektor.

·Der blev opnået enighed om og vedtaget ændringer af lovgivningen vedrørende ansvarsbeskyttelse og fremme af mobilitet i begyndelsen af marts 2019.

·En fælles ministeriel afgørelse om offentlige indkøb af stoffer til afgiftsmærkning af brændstof blev vedtaget i begyndelsen af marts, hvilket er et vigtigt redskab til bekæmpelse af smugling.

Rammerne for afvikling af misligholdte lån

I rapporten om skærpet overvågning blev det konkluderet, at der bør tages fat på mangler i de retlige rammer, som er relevante for afvikling af misligholdte lån. Siden vedtagelsen af rapporten om skærpet overvågning den 27. februar 2019 har myndighederne truffet yderligere foranstaltninger på flere områder. Disse foranstaltninger anses for at være tilstrækkelige til at efterkomme det specifikke tilsagn om at støtte afvikling af misligholdte lån. Der vil imidlertid være behov for nøje overvågning og opfølgning fremover, og EU-institutionerne vil rapportere tilbage i forbindelse med den skærpede overvågning. Nærmere bestemt gælder følgende:

·Myndighederne har vedtaget en ændring af lovgivningen og har forelagt en opdateret handlingsplan for behandling af statsgaranterede lån. Der vil i løbet af de kommende måneder blive foretaget en vurdering af, hvor effektiv den er i praksis med hensyn til en fuld afvikling af den udestående beholdning af indkaldte garantier.

·Med hensyn til netauktioner er der blevet skitseret en vej frem, som består i at se på spørgsmålet om retsbestemte udsættelser af auktioner affødt af debitors anmodninger om en revision af mindsteprisen ved den kommende evaluering af gennemførelsen af den civile retsplejelov. Det forventes, at myndighederne inden for rammerne af den tredje cyklus for skærpet overvågning fremlægger og vedtager de nødvendige forslag til gennemførelse af foranstaltninger, der skal afværge strategiske misligholderes proceduremæssige misbrug gennem sidste øjebliks-anmodninger om udsættelser i forbindelse med gennemførelsen af det nye system for beskyttelse af den primære bolig og den eksisterende lov om insolvente husstande (Katseli-lov). Myndighederne vil også foretage en yderligere analyse af årsagerne til mislykkede auktioner og tage fat på dem, herunder om nødvendigt ved hjælp af lovgivning.

·Myndighederne har fremlagt oplysninger om verserende sager i forbindelse med lovgivningen om insolvente husstande samt et målforløb for afviklingen af efterslæbet frem til 2021 som planlagt i handlingsplanen, baseret på en forudsætning om en forbedret infrastruktur. Myndighederne forventes at fremlægge en revideret handlingsplan senest medio 2019, idet der også tages hensyn til den nye ordnings indvirkning på beskyttelsen af den primære bolig.